b'\n_START_ARTICLE_\nFotosinteza Linhart\n_START_SECTION_\nVsebina\n_START_PARAGRAPH_\nJo\xc5\xbee Jazbec se je po sedmih letih raz\xc5\xa1el z dekletom Renato Cibic, zato je zmeden in ne ve, kaj naj po\xc4\x8dne sam s seboj. Tedne brezciljno tava po Ljubljanskih ulicah in v\xc4\x8dasih sre\xc4\x8da koga izmed svojih znancev. Nekega ve\xc4\x8dera sre\xc4\x8da Francija Bara z vzdevkom Platana in Terezo ter jima sledi. Tereza ga povabi na Helenino zabavo, kjer Jo\xc5\xbee spozna natakarico Vando Omaha. Vanda se je raz\xc5\xa1la s fantom, ker jo je pretepal. Jo\xc5\xbee skoraj ves ve\xc4\x8der na zabavi pre\xc5\xbeivi z Vando. Tudi kasneje se \xc5\xa1e videvata. Oba pomislita, da bi lahko vzljubila drug drugega in za\xc4\x8dela resnej\xc5\xa1o zvezo, vendar iz tega ni ni\xc4\x8d. Jo\xc5\xbee za\xc4\x8dne u\xc5\xbeivati ha\xc5\xa1i\xc5\xa1. Nekega dne sre\xc4\x8da svojo staro ljubezen Renato, ki je zapustila svojega novega fanta. Jo\xc5\xbeetu predlaga, naj jo pokli\xc4\x8de, vendar on zamudi prilo\xc5\xbenost. \xc4\x8cez \xc4\x8das jo preboli._NEWLINE_V drugi zgodbi romana je glavna oseba Som Mlinari\xc4\x8d. Som se z \xc5\xbeeno Milico in otrokom preseli iz Ljubljane v Kamnik. Njun zakon se bli\xc5\xbea koncu. Som sumi, da ga Milica vara, ker je v\xc4\x8dasih pozno pono\xc4\x8di ni domov. Nekega dne gre na izlet z Mili\xc4\x8dino biv\xc5\xa1o so\xc5\xa1olko in se z njo zaplete. Na izletu sre\xc4\x8da Fotosintezo Linhart, ki jo je spoznal pred desetimi leti na \xc5\xa1tudentskem plesu. Zakonca se \xc4\x8dedalje pogosteje prepirata, med njima prihaja tudi do fizi\xc4\x8dnega nasilja. Nekaj let kasneje se lo\xc4\x8dita._NEWLINE_V romanu sta \xc5\xa1e dve kraj\xc5\xa1i zgodbi. Prva govori o Bogdanu Menartu in njegovi so\xc5\xa1olki Selmi Kova\xc4\x8di\xc4\x8d. Bogdan se izdaja za pesnika, da dobi ve\xc4\x8d deklet, Selma se mu najprej upira, nato pa ji Bogdan postane v\xc5\xa1e\xc4\x8d. Druga je zgodba Urbana in \xc5\xa0pele. \xc5\xa0pela si \xc5\xbeeli bolj senzualne ljubezni, ker pa njen fant Urban na to \xc5\xa1e ni pripravljen, se raje odlo\xc4\x8di za so\xc5\xa1olca Roka._NEWLINE_Pripoved je humorna, v sceni re\xc5\xa1evanja dveh hudo ranjenih potnikov v prometni nesre\xc4\x8di celo morbiden. V sme\xc5\xa1nih kontekstih se pojavljajo imena pesnikov in pisateljev: Bulevar Toma\xc5\xbea \xc5\xa0alamuna in bulevar Jolke Mili\xc4\x8d, osemletka Mateta Dolenca, Matej Bor, Valentin Cundri\xc4\x8d, Svetlana Makarovi\xc4\x8d, asociacije na \xc5\xbeur in pripravljenost na spolne avanture vzbujata Kresnica An\xc5\xbeur in Judita Nared, Bogdan Menard na pesnika Menarta, prepoznavna lokacija je npr. pisateljski bar \xc5\xa0umi, Mesto Kamnik se nahaja na morju, Bohinj je ob Egejskem morju, pol ure od Ljubljane. Roman ima naslov po eni izmed oseb v njej._NEWLINE_Cobiss \xc4\x8dasopisnih ocen romana ni registriral.'